Author: administrator
Last saved by: viktoria.radvanska
Company: Abyss

Predkladacia správa

Ministerstvo práce sociálnych vecí a rodiny Slovenskej republiky predkladá ako iniciatívny materiál návrh Stratégie deinštitucionalizácie systému sociálnych služieb a náhradnej starostlivosti v Slovenskej republike.
Slovenská republika sa týmto dokumentom hlási k  celosvetovému trendu systematického odstraňovania dôsledkov dlhodobo uplatňovaného, ale už historicky prekonaného modelu inštitucionálnej izolácie a segregácie ľudí vyžadujúcich dlhodobú pomoc a starostlivosť v špecializovaných zariadeniach, menovite detí v náhradnej starostlivosti a ľudí so zdravotným postihnutím, seniorov, a jeho nahradenie alternatívnym modelom služieb a opatrení, svojím charakterom čo najviac podobným podmienkam bežného života. Takáto zmena modelu je jedným z cieľov súčasnej politiky Európskej únie (ďalej EÚ) v oblasti sociálnej inklúzie a zdravotného postihnutia a je súčasťou záväzkov Slovenskej republiky v medzinárodnej ľudsko-právnej agende, napr. Dohovoru o právach dieťaťa a Dohovoru OSN o právach osôb so zdravotným postihnutím. 
Program deinštitucionalizácie je logickým pokračovaním a vyvrcholením zápasu za demokratizáciu života našej spoločnosti, začatého pádom železnej opony v 90-tych rokoch minulého storočia – tentoraz odstránením „inštitucionálnej opony“ – bariéry oddeľujúcej život ľudí so zdravotným postihnutím a seniorov žijúcich v špecializovaných zariadeniach, a detí v náhradnej starostlivosti od obyčajného  života ľudí žijúcich v integrovaných podmienkach miestnych komunít. 
 Systém starostlivosti o ľudí so zdravotným postihnutím a seniorov v uzavretých a segregovaných zariadeniach sociálnej starostlivosti, tak ako ho poznáme aj v našich podmienkach, siaha svojimi koreňmi do začiatku minulého storočia, sa dnes všeobecne považuje za prekonaný, finančne a účelovo neprimeraný, neefektívny,  a preto aj neudržateľný. Ľudsko-právne, funkčne a ekonomicky primeranejšou alternatívou je sieť spolupracujúcich a navzájom prepojených sociálnych služieb poskytovaných v prirodzenom prostredí lokálnych spoločenstiev. 
Rovnako v oblasti starostlivosti o deti, ktoré nemôžu vyrastať vo svojich rodinách, ešte v nedávnej minulosti dominoval inštitucionálny prístup a kolektívna výchova v tradičných detských domovoch. V súčasnosti sú viaceré zariadenia sociálnej starostlivosti stále pozostatkami tejto etapy inštitucionálizácie a prekonaných kolektívnych ideológií, ktoré na základe „pochybného“ práva  oddeľovali niektoré skupiny ľudí od zvyšku spoločnosti, čo viedlo k dlhodobému sociálnemu vylúčeniu, obmedzeniu práva na osobnú slobodu, sebaurčenie, nedostatočnému osobnostnému rozvoju, pasivite a neplnohodnotnému občianstvu. 
Programové princípy deinštitucionalizácie, na ktorých je založená aj predložená stratégia SR,   explicitne sformulovala až správa ad-hoc expertnej skupiny EÚ pre deinštitucionalizáciu (ďalej D-I) z roku 2009, ktorá upozornila na nesúlad využívania zdrojov EÚ s Chartou základných práv EÚ a cieľmi jej politiky sociálnej inklúzie a zdravotného postihnutia, čím nielen zmiernila zjavný programový deficit, ale v princípe aj otvorila cestu k výraznejšiemu čerpaniu štrukturálnych fondov na tento účel aj pre budúce finančné obdobie. 
Predkladaný materiál obsahuje okrem  základných  východísk stratégie deinštitucionalizácie  v systéme sociálnych služieb  a v systéme náhradnej starostlivosti, popis konceptu a východísk deinštitucionalizácie z hľadiska medzinárodných záväzkov a trendov, popis súčasného stavu v uvedených oblastiach inštitucionálnej starostlivosti na Slovensku,  definíciu základného cieľa a špecifických cieľov stratégie, ako aj návrh ťažiskových opatrení  na ich zabezpečenie.  
Predložená stratégia vzhľadom na svoj charakter nemá  vplyv na rozpočet verejnej správy aj keď plnenie konkrétnych úloh, ktoré budú rozpracované v realizačných plánoch zvlášť pre každú z uvedených oblastí, predpokladá zabezpečenie finančných zdrojov, osobitne z prostriedkov ERDF a ESF tak, ako je uvedené v predkladanom materiáli.